《冬日雨中过瓦官寺分赋得九青韵》
明代·卢龙云

朔雪年来少，玄冬雨复零。风驱寒作阵，烟锁翠为屏。

闭户宁高卧，怀人忍独醒。冲泥循野径，驻马叩禅扃。

身世元漂梗，朋游乍合萍。笑谈多会景，礼法尽忘形。

芳润鸡园遍，慈云鹿苑停。品茶偕陆羽，颂酒对刘伶。

林隐僧寮暝，灯连佛殿青。厨分香积饭，诵听法华经。

授简矜词丽，论文聚德馨。蒲团淹坐久，檐溜转泠泠。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。